2ജി സ്പെക്ട്രം റിപ്പോര്ട്ട്: വിനോദ് റായി മാപ്പ് പറയണമെന്ന് സച്ചിന് പൈലറ്റ് മുംബൈ: 2ജി സ്പെക്ട്രം റിപ്പോര്ട്ടില് വിനോദ് റായി മാപ്പ് പറയണമെന്ന് ആവശ്യപ്പെട്ട് മുന് കേന്ദ്ര മന്ത്രിയും കോണ്ഗ്രസ് നേതാവുമായ സച്ചിന് പൈലറ്റ് രംഗത്ത്. രണ്ടാം യുപിഎ സര്ക്കാരിനെ അപകീര്ത്തിപ്പെടുത്തിയതിന് രാജ്യത്തോട് വിനോദ് റായ് മാപ്പ് പറയണം എന്നാണ് സച്ചിന് പൈലറ്റ് ആവശ്യപ്പെട്ടത്. 2ജി സ്പെക്ട്രം കേസില് സഞ്ജയ് നിരുപം നല്കിയ മാന നഷ്ട കേസില് മുന് സിഎജി വിനോദ് റായ് തെറ്റായ വിവരം നല്കിയതില് കോടതിയില് മാപ്പപേക്ഷ നല്കിയിരുന്നു. രണ്ടാം യുപിഎ സര്ക്കാരിന്റെ ഭരണത്തിന് അന്ത്യം കുറിച്ച അഴിമതി ആരോപണം ആയിരുന്നു 2ജി സ്പെക്ട്രം. മന്മോഹന് സിംഗിന്റെ പേര് അഴിമതി കഥകളില് ചേര്ത്തപ്പോള് സഞ്ജയ് നിരുപമിന്റെ പേരും പരാമര്ശിച്ചിരുന്നു. നിരുപം നല്കിയ മാനനഷ്ടകേസില് തെറ്റായ വിവരം റിപ്പോര്ട്ടില് നല്കിയതിന് വിനോദ് റായ് കോടതി മുന്പാകെ മാപ്പ് പറഞ്ഞതോടെയാണ് മുന് സിഎജിക്ക് എതിരെയും ബിജെപിക്ക് എതിരെയും രൂക്ഷ വിമര്ശവുമായി കോണ്ഗ്രസ് രംഗത്ത് എത്തിയത്. തെറ്റായ വിവരം നല്കിയതിന് വിനോദ് റായ് മാപ്പ് പറയണം എന്ന ആവശ്യവുമായി ഒടുവില് രംഗത്ത് എത്തിയ നേതാവാണ് മുന് കേന്ദ്ര മന്ത്രി കൂടിയായ സച്ചിന് പൈലറ്റ്.